钦定古今图书集成/历象汇编/乾象典/第047卷 > 角宿
## 钦定古今图书集成/历象汇编/乾象典/第047卷 > 角宿

按《尔雅释天》：“寿星，角亢也。”

〈注〉数起角亢，列宿之长，故曰“寿星。”〈疏〉十二次之分，“寿星，郑也，寿星，角亢也”者，言寿星之次值角亢之宿也。

按《国语》：“辰角见而雨毕。”

〈注〉辰。角，大辰，苍龙之角，星名也。见者，朝见东方，建戌之初，寒露节也。雨毕者，杀气日盛，雨气尽也。

按《星经》，“角二星为天门、寿星、金星，春夏为火，秋冬为
水”，苍龙角也。东方首宿，南左角名天津，苍色为列宿
之长。北右角为天门，黄色，中间名天关，左主天田，右
主天祇十三度。八月日在北，南去北辰九十一度。凡
日月五星，皆从天关行，此为黄道。其角南二度为太
阳道角宿北二度为阴道角宿。直指辰，即是耕种。次
为农官。

按《史记天官书》：“左角李，右角将。”

〈注〉索隐曰：李即理法官也。故《元命苞》云：“左角理物，以起，右角将率而动。”又石氏云“左角为天田，右角为天门”也。

按：《汉书天文志》同。

按《晋书天文志》：“东方角二星为天关，其间天门也，其
内天庭也。故黄道经其中，七曜之所行也。左角为天
田，为理，主刑；其南为太阳道。右角为将，主兵；其北为
太阴道。盖天之三门，犹房之四表。”

按：《隋书天文志》同。

按《宋史天文志》，“汉永元铜仪，以角为十三度，而唐开
元游仪，角二星十二度。旧经去极九十一度，今测九
十三度半。距星正当赤道，其黄道在赤道南，不经角
中。今测角在赤道南二度半，黄道复经角中，即与天
象合。”景祐测验，角二星十二度，距南星去极九十七
度，在赤道外六度，与《乾象新书》合。今从《新书》为正。〈与晋
隋志同者不重录后仿此〉

“按《观象玩占》，角二星为天关，苍龙角也。其间天门，其
内天庭，黄道经其中，日月五星之所由也。一曰维首，
一曰天陈，一曰天相，一曰天田，金星也。主造化万物，
布君威信。两角之间，阳气所升。左角为理，主刑。其南
三尺曰太阳道。一作五尺。右角为将，主兵。其北三尺
为太阴道。一亦作五尺。”盖天之三门，犹房之四表也。
“角星直指辰”，即是耕始，以为农官。

按《贤相通占》，“角宿为天关，三光之驰道，左苍右黄。”